Те ще възобновят протеста си пред МЗ след Нова година, за да се случи реформата в ТЕЛК

Парламентът прие окончателно в четвъртък промените в Закона за личната помощ, който е част от пакета закони за хората с увреждания. Той бе разработен от екипа на омбудсмана Мая Манолова с участието на майките от “Системата ни убива“ и внесен в Народното събрание от БСП и “Воля“, като в крайна сметка получи всеобща подкрепа. Преди ден бе приет и другия ключов закон – този за хората с увреждания.

След гласуването в четвъртък представителките на майките от “Системата ни убива“ заявиха, че днес е последният ден на палатковия лагер пред парламента, а протестът им ще продължи през януари пред Министерството на здравеопазването, тъй като все още има много работа, за да се случи реформата в ТЕЛК.

“Законът за личната помощ е законът за бъдещето на децата ни. Това означава, че децата ни ще ги има, когато нас ни няма“, каза Вера Иванова, една от протестиращите майки. “По някой път спорехме, но извоювахме една голяма крачка, реформата започва“, коментари друга представителка на протестиращите - Мая Стоицева. Майките специално благодариха на омбудсмана, на медиите за отразяването, както и на полицаите, които са охранявали протестите им.



"Проведохме десетки срещи, много от тях бяха твърде емоционални, драматични бих казал, но в крайна сметка стигнахме до един закон, за който наистина в началото имаше голямо отрицание и недоверие, че той може да бъде приет", коментира министърът на труда и социалната политика Бисер Петков и добави, че това не би било възможно без съдействието на премиера Бойко Борисов, вицепремиера Томислав Дончев, финансовия министър Владислав Горанов, здравния министър Кирил Ананиев.

“Законът за личната помощ е един изстрадан закон, изстрадан от всеки един от нас през последните месеци, защото много пъти бяхме между "Осанна" и "Разпни го", каза Петков.

"Приемането на Закон за личната помощ удовлетворява основното искане на протестиращите майки, поставяно години наред в техните протести. С приемането на този закон България се нарежда до не многото държави в Европа, които имат самостоятелен закон за личната помощ. Това показва отношението на българското правителство и на българския парламент към хората с увреждания", посочи министърът.

Омбудсманът Мая Манолова също нарече законът “изстрадан“ и припомни, че в началото той е бил отричан от всички - институции, депутати, дори от синдикати и организации на хората с увреждания.

“Законът за личната помощ не е обикновен закон. Това е изстрадан закон от едни смели жени - майките на деца с увреждания, които дадоха урок на българското общество и на политиците", каза Манолова.

Тя заяви, че приемането на закона днес с аплодисменти в пленарна зала е “голяма, изстрадана победа“.

Бисер Петков припомни, че между първото и второто четене на закона са били положени много усилия да се направят текстовете работещи и съобразени с бюджетната рамка.



“Благодарение на диалога, на разумния компромис ние взехме правилните решения, приехме тези два изключително важни закона за бъдещата политика за хората с увреждания“, заяви зам.-председателят на социалната комисия Светлана Ангелова от ГЕРБ.

Председателят на Народното събрание Цвета Караянчева се присъедини към майките от инициативата „Системата ни убива“ за ритуалното им премахване на палатковия лагер пред Народното събрание.